Bevry my van die verlede - Beth-Haran Ministries
Filippense 3 v 13
Maar een ding doen ek; ek maak my los van wat agter is en strek my uit na wat voor is.
Onaangename herinnering het 'n onuitwisbare hou vas op jou lewe. Herinneringe het die gewoonte om kop uit te steek net wanneer jy dink dat jy dit onder beheer het. Dit vat vlam en bestaan voort deur iets wat iemand sê of doen. Jy sien dalk iets of iemand en daardie slegte herinnering kom op en sit vas in jou gedagtes. Met jare wat verby gaan word die gedagte net pynliker.
Wat mens nie besef nie, is dat die herinneringe jou denke en optrede baie erg beinvloed, dit maak jou bitter teenoor ander en dit vul jou met onvergewensgesindheid. Dit steel al die mooi in jou lewe, die vriendelikheid en liefde teenoor jou medemens is weg.
Hierdie bose kringloop in jou kan alleen gestop word deur die genadewerking van die Heilige Gees van God in jou, en jou bereidwilligheid om te groei tot 'n gesindheid van vergifnes teenoor jou medemens. Dit is 'n baie moeilike stap in enige Christen se lewe. Om te haat kom nie van God af nie. Dit is nie Sy wil vir jou nie en dit dra glad nie by tot jou geloof en jou Geestelike groei nie. Wanneer jy weier om te vergewe, brand jy die brug af waaroor jy self moet stap tot vergifnes en bevryding.
Wanneer jy deur die Heilige Gees gelei word om God se vergifnes in Jesus Christus aan te neem, plaas dit groot verantwoordelikheid op jou om self ander mense wat verkeerd gedoen het teenoor jou te vergewe. So word al die ou lelike herinneringe uit jou gewete verwyder en net die mooi en positiewe bly oor.
Maak jou los van alles wat agter jou lê en wat jou terug hou van wat mooi is. Strek jou uit na die rykdom wat Jesus Christus deur Sy Heilige Gees tot jou beskikking stel.
Here, Jesus, bewys tog barmhartigheid teenoor my en reken my, my sonde nie toe nie. Heilige Gees van God blok alle ou herinneringe wat my lewe wil oorheers en my weg hou van God af. Help my om ander te vergewesoos U my vergewe het. Haat en afguns kom nie van U af. Vul my met al die mooi en positiewe dinge van die lewe sodat ek dit kan oordra aan ander.